[pic] | EUROOPAN KOMISSIO |

Bryssel 8.4.2010

KOM(2010)130 lopullinen

2010/0072 (NLE)

Ehdotus:

NEUVOSTON ASETUS (EU) N:o .../2010

tietyistä Liberiaan kohdistuvista rajoittavista toimenpiteistä annetun asetuksen (EY) N:o 234/2004 muuttamisesta

(EU:n ulkoasioiden ja turvallisuuspolitiikan korkean edustajan ja komission yhdessä esittämä)

PERUSTELUT

1. Yhteisessä kannassa 2004/137/YUTP edellytetään, että YK:n turvallisuusneuvoston päätöslauselmassa 1521 (2003) vahvistetut toimenpiteet pannaan täytäntöön. Näihin kuuluu muun muassa sotilastoimintaan liittyvän teknisen avun kieltäminen. Yhteisessä kannassa kielletään myös sotilastoimintaan liittyvä rahoitustuki. Yhteisen kannan mukaisesti neuvoston asetuksessa (EY) N:o 234/2004[1] kielletään yleisesti sotilastoimintaan liittyvän teknisen avun, rahoituksen tai rahoitustuen antaminen Liberiassa oleville henkilöille, yhteisöille tai elimille tai käytettäväksi Liberiassa.

2. Neuvosto hyväksyi 12. helmikuuta 2008 yhteisen kannan 2008/109/YUTP, jossa vahvistetaan nämä toimenpiteet ja kootaan ne ja muita toimenpiteitä yhteen yhteiseen kantaan.

3. YK:n turvallisuusneuvosto hyväksyi 17. joulukuuta 2009 päätöslauselman 1903 (2009). Sillä muutetaan aseita ja niihin liittyviä tarvikkeita sekä sotilastoimintaan liittyvän teknisen avun, rahoituksen ja rahoitustuen antamista koskevia YK:n rajoittavia toimenpiteitä siten, että rajoitukset kohdistuvat ainoastaan Liberian alueella toimiviin valtiosta riippumattomiin yhteisöihin ja henkilöihin. Aseiden ja niihin liittyvien tarvikkeiden vienti sekä sotilastoimintaan liittyvän avun, neuvonnan ja koulutuksen antaminen Liberian hallitukselle ei ole enää kiellettyä. Tämän päätöslauselman perusteella neuvosto on antanut päätöksen 2010/129/YUTP[2] yhteisen kannan 2008/109/YUTP muuttamisesta.

4. Unionin ulkoasioiden ja turvallisuuspolitiikan korkea edustaja ja komissio ehdottavat yhdessä, että asetusta (EY) N:o 234/2004 muutetaan vastaavasti.

5. 2010/0072 (NLE)

Ehdotus:

NEUVOSTON ASETUS (EU) N:o .../2010

tietyistä Liberiaan kohdistuvista rajoittavista toimenpiteistä annetun asetuksen (EY) N:o 234/2004 muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,

ottaa huomioon Liberiaa koskevista rajoittavista toimenpiteistä hyväksytyn yhteisen kannan 2008/109/YUTP[3] muuttamisesta annetun neuvoston päätöksen 2010/129/YUTP[4],

ottaa huomioon unionin ulkoasioiden ja turvallisuuspolitiikan korkean edustajan ja komission yhteisen ehdotuksen,

sekä katsoo seuraavaa:

6. Yhteisessä kannassa 2004/137/YUTP edellytetään, että Yhdistyneiden Kansakuntien turvallisuusneuvoston päätöslauselmassa 1521 (2003) vahvistetut toimenpiteet, joihin kuuluu muun muassa sotilastoimintaan liittyvien teknisen avun kieltäminen, pannaan täytäntöön. Siinä kielletään myös sotilastoimintaan liittyvä rahoitustuki. Kyseisen yhteisen kannan mukaisesti neuvoston asetuksessa (EY) N:o 234/2004[5] kielletään yleisesti sotilastoimintaan liittyvän teknisen avun, rahoituksen tai rahoitustuen antaminen Liberiassa oleville henkilöille, yhteisöille tai elimille tai käytettäväksi Liberiassa.

7. Neuvosto hyväksyi 12 päivänä helmikuuta 2008 yhteisen kannan 2008/109/YUTP, jossa vahvistetaan nämä toimenpiteet ja kootaan ne ja muita toimenpiteitä yhteen säädökseen.

8. Yhdistyneiden Kansankuntien turvallisuusneuvosto hyväksyi 17 päivänä joulukuuta 2009 päätöslauselman 1903 (2009). Sillä muutetaan aseita ja niihin liittyviä tarvikkeita sekä sotilastoimintaan liittyvän avun, neuvonnan ja koulutuksen antamista koskevia Yhdistyneiden Kansakuntien rajoittavia toimenpiteitä siten, että rajoitukset kohdistuvat ainoastaan Liberian alueella toimiviin valtiosta riippumattomiin yhteisöihin ja henkilöihin. Tämän päätöslauselman perusteella neuvosto on antanut päätöksen 2010/129/YUTP yhteisen kannan 2008/109/YUTP muuttamisesta.

9. Asetusta (EY) N:o 234/2004 olisi muutettava vastaavasti.

10. Tähän asetukseen perustuvassa luonnollisten henkilöiden henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001[6] sekä yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY[7],

ON HYVÄKSYNYT TÄMÄN ASETUKSEN:

1 artikla

Muutetaan neuvoston asetus (EY) N:o 234/2004 seuraavasti:

1. Lisätään 1 artiklaan määritelmä seuraavasti:

” ”pakotekomitealla” Yhdistyneiden Kansakuntien turvallisuusneuvoston päätöslauselman 1521 (2003) 21 kohdan mukaisesti perustettua komiteaa; ”.

2. Korvataan 2 artikla seuraavasti:

” 2 artikla

1. Kielletään

a) sellaisen teknisen avun antaminen, joka liittyy sotilastoimintaan tai aseiden ja kaikenlaisten niihin liittyvien tarvikkeiden, myös ampuma-aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien toimitukseen, valmistukseen, huoltoon ja käyttöön, suoraan tai epäsuorasti Liberiassa oleville valtiosta riippumattomille henkilöille, yhteisöille tai elimille tai käytettäväksi Liberiassa;

b) sotilastoimintaan liittyvän rahoituksen tai rahoitustuen, mukaan lukien erityisesti avustusten, lainojen ja vientiluottovakuutusten, myöntäminen aseiden ja niihin liittyvien tarvikkeiden myyntiin, toimitukseen, siirtoon tai vientiin taikka niihin liittyvän teknisen avun antamiseksi suoraan tai epäsuorasti Liberiassa oleville valtiosta riippumattomille henkilöille, yhteisöille tai elimille tai käytettäväksi Liberiassa; tai

c) tietoinen ja tarkoituksellinen osallistuminen toimiin, joiden tavoitteena tai seurauksena on a tai b alakohdassa tarkoitettujen kieltojen kiertäminen.

2. Jäljempänä 3 kohdan 1 alakohdan a alakohdassa tarkoitettua apua lukuun ottamatta jäsenvaltioiden on ilmoitettava pakotekomitealle etukäteen kaikesta teknisen avun, rahoituksen tai rahoitustuen antamisesta Liberian hallitusta edustaville tai muille Liberiassa oleville henkilöille, yhteisöille tai elimille tai käytettäväksi Liberiassa. Tällaisessa ilmoituksessa on oltava kaikki asiaan liittyvät tiedot, myös mahdollinen loppukäyttäjä, ehdotettu toimituspäivämäärä ja toimitusten kuljetusreitti.”.

3. Korvataan 3 artikla seuraavasti:

” 3 artikla

1. Poiketen siitä, mitä 2 artiklassa säädetään, palvelujen tarjoajan sijoittautumisjäsenvaltion toimivaltaiset viranomaiset, jotka ilmoitetaan liitteessä I luetelluilla verkkosivuilla, voivat antaa luvan:

a) yksinomaan Yhdistyneiden Kansakuntien Liberiassa toteutettavan rauhanturvaamisoperaation tukemiseen tai sen käyttöön tarkoitetun teknisen avun antamiseen; ja

b) yksinomaan humanitaariseen tai suojelukäyttöön tarkoitettuihin ei-tappaviin sotilastarvikkeisiin liittyvän teknisen avun antamiseen, jos asianomainen jäsenvaltio on ilmoittanut kyseisestä teknisestä avusta pakotekomitealle 2 artiklan 2 kohdan mukaisesti.

2. Toimivaltaisten viranomaisten on tehtävä pyydettyjä lupia koskevat päätökset tapauskohtaisesti ottaen huomioon kaikki asiaan liittyvät näkökohdat, mukaan luettuina sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä vahvistetussa neuvoston yhteisessä kannassa 2008/944/YUTP[8] vahvistetut perusteet. Toimivaltaisten viranomaisten on vaadittava takeet tällaisten lupien väärinkäytön estämiseksi, ja tarvittaessa niiden on toteutettava toimia toimitettujen aseiden ja niihin liittyvien tarvikkeiden palauttamiseksi.

3. Lupaa ei anneta, jos on kyse jo tapahtuneesta toiminnasta.”.

4. Poistetaan 4 artikla.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […] päivänä […]kuuta […].

Neuvoston puolesta

Puheenjohtaja […]

[1] EUVL L 40, 12.2.2004, s. 1.

[2] EUVL L 51, 2.3.2010, s. 23.

[3] EUVL L 38, 13.2.2008, s. 26.

[4] EUVL L 51, 2.3.2010, s. 23.

[5] EUVL L 40, 12.2.2004, s. 1.

[6] EYVL L 8, 12.1.2001, s. 1.

[7] EYVL L 281, 23.11.1995, s. 31.

[8] EUVL L 335, 13.12.2008, s. 99.